Vermeende sluipmoord-aanval op oud-ValkehoofJohan Booysen. Foto: Karen Sandison/African News Agency(ANA) Genl. Johan Booysen, afgetrede voormalige hoof van die Valke in KwaZulu-Natal, het na berig word Maandag ŉ sluipmoordaanval by sy huis in Pretoria oorleef. Kapt. Mavela Masondo, woordvoerder van die polisie, het aan Maroela Media gesê ŉ saak van die rig van ŉ vuurwapen is vandag by Brooklyn-polisiestasie aanhangig gemaak. “Die slagoffer was in die oprit toe ŉ verdagte hom oorval en ŉ vuurwapen op hom gerig het. Die verdagte het daarna weggehardloop sonder dat enige skote gevuur is,” het Masondo gesê. Masondo wou nie die slagoffer se identiteit bekendmaak nie, maar hy het bevestig die polisie se ondersoek duur voort. News24 het intussen berig die aanvaller se vuurwapen wou nie afgaan nie en die verdagte het weggehardloop toe ŉ persoon, op ŉ balkon naby die voorval, begin skree het. Meer inligting sal volg. *Die berig is gewysig sedert dit aanvanklik gepubliseer is. -Red